Avľas mange pre goďi mek miro papus
u e baba la datar.
Miro papus uľiľas Bara Šarošate.
Leskro dad kerelas buťi kijo grofos andro šarošakro kaštiľis.
E dajori mange sakovar phenelas, džanes, ov sas o inašis.
Oda sas vareso sar pinciris (čašňikos).
U olestar avka sikhľiľom, hoj o Roma,
save ole beršende bešenas Bara Šarošate
mek kana oda sas Ungriko,
kerenas e buťi kijo grofos.
On leske bašavenas, kana o grofos avľas.
Pro but ola leskre kidipena, pro bali.
U paľis, kana odoj nasas, sas len leskre maľora, kaj kerenas buťi.
Miro papus sas andro jekh berša le grofoskre čhaveha.
U andro berš 1914 kana chudľas o Jekhto lumakro mariben
o terno grofos geľas andre slugaďiske.
Oda avka sas, hoj ola grofa sas o slugaďa andre armada, marenas pen vaš e paťiv.
U miro papus geľas leha sar puceris.
U geľas the la lavutaha.
Kana leske o grofos kamelas te giľavel,
o papus leske pre lavuta bašavelas.
U sar miri dajori leperelas,
o papus prekal savoro jekhto lumakro mariben
jekhvar naľivinďas la puškatar.
U kana sas o šturm, ov pes čhiďas pre phuv.
U avka phenelas, hoj pes nadela te ľivinel.
Sas čačes o terno manuš savo zorales kamelas peskro dživipen.
U paľis, kana imar oda mariben avka zoraľolas, barolas,
on le kamaratenca peske phenďas, hoj denašena kijo Rusi, hoj len te phanden.
Ov peskre kamaratoha,
savo sas Ostrovaňatar,
on denašle andro rusiko phandľipnaskro taboris.
No andro phandľipnaskro taboris oda sas pharo.
Avka ola boľševika slugaďa chudle te cirdel le dženen andre sera.
U miro papus peskre kamaratoha avle pre oda, hoj oda hin dosta lačho.
Hoj te džana andre kodi boľševiko sera,
chudena e šanca te džal andal o taboris u ela lenge feder.
No u čačes.
U miri baba,
la sas ajso but pharo dživipen.
Uľiľas Varšavate andro berš 1900.
Andro berš 1905 ačhiľas bidakri, bidadeskri.
E daj lake muľas kana uľiľas
u o dadoro paš varesavi katastrofa.
Sas len e bari skľepa le pochtanenca, on the sivenas.
Sas len o kher kaj pes sivelas.
U on paľis ola peskre buťa bikenenas.
Oj sas andal e lačhi barvaľi fameľija.
Kana lake muľas o dad, miri daj vakerelas,
vašoda, hoj me ča mira datar avka džanav,
sas la o kako, doktoris.
U oda doktoris sas te lel e romňa.
Iľas mira cikňa baba, mek sas ajsi čhajori,
u anďas la andro lelencos u avka lake phenďas:
Maška, džanes, me akana lav romňa,
u kana imar man ela romňi, lava tut ke peste khere u bešeha manca.
Mira baba Varšavatar sas dine o mňiški
save sas andro lelencos, save ľidžanas o lelencos,
dine pre adopcija andre fameľija kijo učeder slugaďiko šerutno.
Len nasas čhavore u sas but lačhe manuša.
Mira baba but kamenas.
Miri baba pes Varšavatar chudľas andro Sankt Peterburg
kaj phirelas andre škola.
E litovsko škola, vašoda, hoj Litva sas buter katoľiko.
U avka šaj sas, the e tutorka sas katoľiko,
hoj la dine andre litovsko škola.
Jekhvar, kana džanas, sar imar ajse študentki, la baba sas vaj 15 vaj 16 berša,
oda sas mek angle revolucija,
odoj pre phuv pro drom bešelas jekh phuri Romaňi,
sas la o jakha učharde le khosneha u drabarelas.
U ola rakľija, so laha phirenas andre škola, mangle hoj lenge te drabarel le burňikendar.
Miri baba sar katoľiko džanelas
hoj našťi te kerel ajso, te paťal oleske, oj latar nakamelas hoj lake te drabarel.
Chudľas te asal peskre kamaratkendar,
hoj peske dine te drabarel le burňikendar.
No paľis e Romňi pes visarďas kije miri baba, le phandle jakhenca u phenel lake:
Tu maasa, tu džaha pal o Rom.
Miri baba mek buter asalas.
U avľas khere.
Paľis avľas oda bibachtalo berš 1917
u le babakro tutoris, ole rajes so kerelas paš miri baba
murdarde.
Murdarde les ande andro kher, kaj bešenas.
E tutorka, e raňi so kerelas paš miri baba
andro oda momentos lake parňile o bala.
Miri baba dikhľas oda so pes ačhiľas,
sar lakra dujto dake parňile o bala.
u oda sas pharo.
Nasas mek dosta, mira baba ile,
sar the aver rakľijen, te previsaren len.
Ile la andre Moskva.
Odoj pes miri baba dochudľas andre varesavi fabrika,
kaj sivenas o rukavički u uniformi le slugaďenge.
Miri baba avka dživelas Moskvate.
Jekh ajsi raňi, so len iľas,
ajsi sudružka savi pal lende dikhelas,
hoj te sikhľon te kerel e buťi, e buťakri klasa u avka,
the oj la but kamelas, vašoda, hoj džanelas, hoj la nane ňiko.
Hoj duvar našaďas e fameľija.
Oj sas ke late but lačhi.
Jekh drom sar o rakľija šaj gele andal o Rusiko sas ajso,
hoj musaj sas te džal romeste pal ola slugaďa, so odoj sas.
Save avle te pomožinel ole rusko caroske.
On sas andre intervenčno armada.
Amare sas, Austrio-Ungriko.
Oda sas andro berša 1918, 1919.
Mira baba sas e kamaratka.
Kadi kamaratka pes prindžarďas le papuskre kamaratoha.
Geľas romeste pal o papuskro kamaratos.
Sas o bijav u pro sako bijav kampel te bašavel.
Avka miro papus, sar kamaratos, geľas odoj te bašavel.
Sas odoj miri baba, sar e družička.
Kana la miro papus dikhľas,
našaďas e goďi.
Imar ňič, imar ča pal late prastalas.
Imar ajci lake nadelas smirom,
hoj miri baba phenďas he.
Avka musaj geľas romeste pal miro papus mek andro Rusiko.
U oda sas e šanca te džal andal o Rusiko.
Gele imar sar o romňa le slugaďenca.
Miri baba nadžanelas, hoj miro papus hino Rom.
Imar kana avľas Bara Šarošate,
odoj arakhľas, hoj čačes oda drabaripen
la Romňatar so lake phenďas ačhiľas o čačipen.
Aľe e fameľija sas but lačhi.
Se on kerenas buťi kijo oda grofos.
Mište pes odoj šunelas.
avka...
Ola mira baba sas pandž čhavore.
E nekhphureder sas e bibi Elena Lacková.
Paľis sas e bibi Mária, paľis o kako Anton.
Paľis miri bibi Anna u miri dajora pes vičinelas Vilma.
Avka, sas la pandž čhavore.
Chudle but lačho bararipen.
Amari baba paľis muľas andro berš 1957.
U so hin ajso but naužardo, miro papus geľas pal late pal o jekh čhon.
Nasas nasvalo, ča bešelas pro babakro vaďos u ča rovelas.
Phenelas Maňko miri, Maňko miri.
Nachalas
u tel o jekh čhon muľas.
Soduj džene hine adaj parune.
The miri prababa hiňi paruňi adaj Perješiste pre mulaňi bar.
Kana miri baba muľas
miri dajori užarelas mire phrales, Ján.
Sas pro parušagos.
Kana o dad muľas, miri daj sas andro šov kurke pal oda.
U oda nadžalas hoj te džal avri le kherestar, te mukhel oda...
Miri daj sakovar rovelas, hoj le dadeske nasas pro paruvipen.
Me džanav hoj sas o berš 1957
kana muľas amaro papus Mikuláš.
Mikuláš Doktor.
So hin ajso naužardo, kana me uľiľom,
ole ďivese miri prababa muľas.
Avka, ole ďivese, kana me uľiľom mange leperav pre miri prababa.
U paľis, kana uľiľas miro phral,
me mange leperav pro papus Mikuláš.
Mira baba sas pandž čhavore.
E Doktorovo fameľija sas pandže čhavorenca.
Nekhphureder sas e bibi Elena Lacková.
Miri bibi Elena
sas e jekhto romňi savo agorinďas e uči škola, e Karlovo univerzita.
Dikhavas la sar ajso baro udut, vašoda, hoj avri phirďas e škola.
Hoj sas ajsi akčno.
Akčno sas.
Andre bari paťiv la ľikeravas,
oj čačes kerelas savoro vaš oda,
hoj pes le Romenge pre Slovaťiko feder te dživel.
Phirelas pal o osadi.
Delas le terne Romenge o šajipen te dochuden pen andro školi.
Oj sas e džuvľi, savi jilestar kamelas te kerel o lačhipen.
O lačhipen le Romenge.
Me pre late avka leperav, kana sas Perješiste.
Oj buterval geľas pro aver thana te bešel.
Sas andro Čechiko, pre Slovaťiko, andro Čechiko, pre Slovaťiko.
Paľis ke amende avľas the la raňaha Hübschmannovaha, laha pašes kerelas e buťi.
Avka man the me dodžanľom pal ola aktiviti,
so savoro kerel vaš oda, hoj te avel mištes.
La bibi Elena sas pandž čhavore.
Adaj Perješiste bešel lakro čhavo Milan,
leha man ľikerav čačes pašes.
Vičinas peske pro telefonos, buterval pen dikhas.
Paľis leskre vnučki.
Šukares, čačes šukares hin, barikaňi som pre oda, hoj o vnučki u o čhavore
hine sikhľarde the pro uče školi.
Hine čačes lačhe manuša u e bibi Elena pre lende šaj avel barikaňi.